CELEX: 32011R0957
Language: lv
Date: 2011-09-26 00:00:00
Title: Komisijas Īstenošanas regula (ES) Nr. 957/2011 ( 2011. gada 26. septembris ), ar ko Regulu (ES) Nr. 1272/2009 groza attiecībā uz sviesta un sausā vājpiena iepirkšanu un pārdošanu

27.9.2011   
            
            
               LV
            
            
               Eiropas Savienības Oficiālais Vēstnesis
            
            
               L 249/6
            
         KOMISIJAS ĪSTENOŠANAS REGULA (ES) Nr. 957/2011
   (2011. gada 26. septembris),
   ar ko Regulu (ES) Nr. 1272/2009 groza attiecībā uz sviesta un sausā vājpiena iepirkšanu un pārdošanu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 43. panta d), f) un j) apakšpunktu saistībā ar tās 4. pantu,
   tā kā:
   
               (1)
            
            
               Saskaņā ar 4. panta 1. punkta b) apakšpunktu Komisijas 2006. gada 21. jūnija Regulā (EK) Nr. 884/2006, ar ko nosaka sīki izstrādātus piemērošanas noteikumus Padomes Regulai (EK) Nr. 1290/2005 attiecībā uz intervences krājumu glabāšanas pasākumu finansēšanu, ko veic Eiropas Lauksaimniecības garantiju fonds (ELGF), un intervences krājumu glabāšanas darbību iegrāmatošanu, ko īsteno dalībvalstu maksājumu aģentūras (2), ELGF finansē izdevumus par saimnieciskajām darbībām saskaņā ar minētās regulas V pielikumu, pamatojoties uz standarta summām, ja attiecīgie izdevumi nav noteikti tiesību aktos, kas piemērojami šajā lauksaimniecības nozarē.
            
         
               (2)
            
            
               Standarta summas 2010. gadam, kas noteiktas un paziņotas dalībvalstīm, aprēķinātas, pamatojoties uz noteikumiem, kas bija piemērojami līdz 2010. gada 1. martam. Minētajā dienā piena produktu nozarē sāka piemērot noteikumus par intervences produktu iepirkšanu un pārdošanu, tostarp jaunus noteikumus par izmaksām, kas jāsedz intervences aģentūrām un uzņēmumiem, kuri paredzēti Komisijas 2009. gada 11. decembra Regulā (ES) Nr. 1272/2009, ar ko nosaka sīki izstrādātus kopīgus noteikumus Padomes Regulas (EK) Nr. 1234/2007 īstenošanai attiecībā uz lauksaimniecības produktu iepirkšanu un pārdošanu valsts intervencē (3).
            
         
               (3)
            
            
               Lai ņemtu vērā šo situāciju attiecībā uz pārdošanu, ar Komisijas 2010. gada 29. jūnija Regulu (ES) Nr. 569/2010, ar ko atkāpjas no Regulas (ES) Nr. 1272/2009 attiecībā uz sviesta un sausā vājpiena pārdošanu konkursa kārtībā, kas attiecīgi paredzēta Regulā (ES) Nr. 446/2010 un Regulā (ES) Nr. 447/2010 (4), tika ieviesta atkāpe no Regulas (ES) 1272/2009 par attiecīgiem noteikumiem, ko piemēro sviesta un sausā vājpiena pārdošanai konkursa kārtībā, kam piedāvājumi iesniegti līdz 2010. gada 21. septembrim.
            
         
               (4)
            
            
               Lai nodrošinātu laiku turpmākai izpētei par to noteikumu vienotu piemērošanu, kas attiecas uz izmaksām, kuras jāsedz intervences aģentūrām un uzņēmumiem saistībā ar intervences sviesta un vājpiena pulvera iepirkšanu un pārdošanu, ar Regulu (ES) Nr. 569/2010 noteikto atkāpi pagarināja līdz 2011. grāmatvedības gada beigām, pieņemot Komisijas 2010. gada 20. septembra Regulu (ES) Nr. 826/2010, ar ko atkāpjas no Regulas (ES) Nr. 1272/2009 attiecībā uz sviesta un sausā vājpiena iepirkšanu un pārdošanu (5).
            
         
               (5)
            
            
               Tika veikta to fizisko operāciju izpēte uz vietas, kas saistītas ar sviesta un sausā vājpiena izvešanu no intervences glabāšanas vietas. Tika konstatēts, ka produkta izvešana no glabāšanas telpas un tā sekojoša iekraušana transportlīdzekļos ir uzskatāma par vienu operāciju. Tika konstatēts arī tas, ka nav lietderīgi nodalīt izmaksas produkta pārvietošanai no glabāšanas telpas no transportlīdzekļa piekraušanas izmaksām. Tāda pati situācija ir tad, kad produktus nogādā uz intervences noliktavu, izkrauj no transportlīdzekļiem un pārvieto uz glabāšanas telpu. Tāpēc Regula (ES) Nr. 1272/2009 jāgroza, lai atspoguļotu šo situāciju un nodrošinātu saskanību ar Regulu (EK) 884/2006.
            
         
               (6)
            
            
               Lai nodrošinātu piemērošanas nepārtrauktību, šai regulai vajadzētu stāties spēkā nākamajā dienā pēc tam, kad beidzas Regulas (ES) Nr. 826/2010 darbības termiņš.
            
         
               (7)
            
            
               Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
            
         IR PIEŅĒMUSI ŠO REGULU.
   1. pants
   Regulu (ES) Nr. 1272/2009 groza šādi:
   
               1.
            
            
               Regulas 28. panta 3. punkta trešo daļu aizstāj ar šādu:
               “Izmaksas par sviesta vai sausā vājpiena izkraušanu uz glabāšanas vietas kravas platformas sedz maksājumu aģentūra.”
            
         
               2.
            
            
               Regulas 42. panta 1. punkta e) apakšpunktu aizstāj ar šādu:
               
                           “e)
                        
                        
                           tajā norādīta konkursa piedāvājumā iekļautā cena EUR par mērvienību, kas noapaļota līdz ne vairāk kā divām zīmēm aiz komata, bez PVN:
                           
                                       i)
                                    
                                    
                                       attiecībā uz labību un rīsiem par produktu, kas iekrauts transportlīdzeklī;
                                    
                                 
                                       ii)
                                    
                                    
                                       attiecībā uz sviestu vai sauso vājpienu par produktu, kas piegādāts uz paliktņiem līdz glabāšanas vietas kravas platformai vai, ja nepieciešams, piegādāts uz paliktņiem, kas iekrauti transportlīdzeklī, ja transportlīdzeklis ir kravas automobilis vai dzelzceļa vagons, vai
                                    
                                 
                                       iii)
                                    
                                    
                                       par citiem produktiem, kas piegādāti līdz glabāšanas vietas kravas platformai;”
                                    
                                 
                     
         
               3.
            
            
               Regulas 52. panta 1. punktu aizstāj ar šādu:
               “1.   Izvedot no glabāšanas vietas sviestu un sauso vājpienu, ja tas jāpiegādā ārpus glabāšanas vietas, intervences aģentūra nodrošina, ka tas ir pieejams uz paliktņiem uz glabāšanas vietas kravas platformas un iekrauts transportlīdzeklī, ja transportlīdzeklis ir kravas automobilis vai dzelzceļa vagons. Radušos izdevumus sedz maksājumu aģentūra.”
            
         
               4.
            
            
               Regulas 52. panta 3. punkta pirmo teikumu aizstāj ar šādu:
               “Visas izmaksas, kas saistītas ar glabāšanu un noņemšanu no paliktņiem, sedz sviesta vai sausā vājpiena pircējs.”
            
         2. pants
   Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2011. gada 1. oktobra.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2011. gada 26. septembrī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 299, 16.11.2007., 1. lpp.
   
      (2)  OV L 171, 23.6.2006., 35. lpp.
   
      (3)  OV L 349, 29.12.2009., 1. lpp.
   
      (4)  OV L 163, 30.6.2010., 32. lpp.
   
      (5)  OV L 247, 21.9.2010., 44. lpp.